b'\n_START_ARTICLE_\nKovos menai\n_START_PARAGRAPH_\nKovos menai\xc2\xa0\xe2\x80\x93 sporto \xc5\xa1akos, pasi\xc5\xbeymin\xc4\x8dios tarpusavio kova, grumtyn\xc4\x97mis be \xc5\xa1aunam\xc5\xb3j\xc5\xb3 ginkl\xc5\xb3 da\xc5\xbeniausiai tarp dviej\xc5\xb3 asmen\xc5\xb3. \xc5\xa0i\xc5\xb3 men\xc5\xb3 studijavimo tikslai \xc4\xafvair\xc5\xabs, ta\xc4\x8diau bendriausi yra fizin\xc4\x97s pergal\xc4\x97s prie\xc5\xa1 kitus asmenis u\xc5\xbesitarnavimas, savigynos bei kit\xc5\xb3 gynybos nuo potencialios gr\xc4\x97sm\xc4\x97s tobulinimas. Tolimuosiuose Rytuose koviniai menai turi tiesiogin\xc4\xaf ry\xc5\xa1\xc4\xaf su hinduizmo, budizmo, daoizmo, konfucianizmo, \xc5\xa1intoizmo religijomis bei \xc5\xa1iuo regiono taut\xc5\xb3 tradicijomis._NEWLINE_Kovos men\xc5\xb3 arba kempo terminas Europoje atsirado tik XV a., nors Rytuose jis vyravo jau gilioje senov\xc4\x97je._NEWLINE_Kiekvienas kovinis menas turi savit\xc4\x85 stili\xc5\xb3, unikalius bruo\xc5\xbeus, daran\xc4\x8dius j\xc4\xaf i\xc5\xa1skirtiniu, ta\xc4\x8diau vis\xc5\xb3 bendra savyb\xc4\x97 yra sistemingas technikos panaudojimas kovoje. Skiriasi mokymo metodai, \xc4\xaf kuri\xc5\xb3 gretas \xc4\xaftraukiami sparingai (kautyn\xc4\x97s treniruo\xc4\x8di\xc5\xb3 metu), koviniai technikos rinkiniai (rytuose \xc5\xbeinomi kaip kata), \xc5\xa1alt\xc5\xb3j\xc5\xb3 ginkl\xc5\xb3 panaudojimas, fizin\xc4\x97s galios i\xc5\xa1bandymai bei psichologijos studijavimai.\n_START_SECTION_\nI\xc5\xa1takos\n_START_PARAGRAPH_\nKin\xc5\xb3 kovos menai siekia gili\xc4\x85 senov\xc4\x99 ir j\xc5\xb3 atsiradimas priskiriamas ma\xc5\xbedaug 200\xc2\xa0m. pr. m. e. \xe2\x80\x9eGeltonojo imperatoriaus\xe2\x80\x9c (cin shi hvang di) valdymo metais, nors ir prie\xc5\xa1 tai jau buvo \xc5\xbeinomi gynybos, atakos bei med\xc5\xbeiokl\xc4\x97s metodai kaip i\xc5\xa1gyvenimo b\xc5\xabdas. Tod\xc4\x97l patys kinai tiksliai ir ne\xc5\xbeino savo kaip nacionalin\xc4\x97s vertyb\xc4\x97s tikslios atsiradimo datos\xc2\xa0\xe2\x80\x93 visa tai vyst\xc4\x97si kartu augant visuomenei. Taip metai i\xc5\xa1 met\xc5\xb3 jie buvo perduodamas i\xc5\xa1 rank\xc5\xb3 \xc4\xaf rankas ir per daugel\xc4\xaf am\xc5\xbei\xc5\xb3 atsirado (taip pat ir i\xc5\xa1nyko) daug kovos metod\xc5\xb3, stili\xc5\xb3, kuri\xc5\xb3 \xc5\xa1iandien yra \xc5\xbeinomi keli \xc5\xa1imtai.'